Kaleidoskoop konsepte: Goue handdruk: Alledaagse gebeure en konsepte kom onder die soeklig
Konsepte: Goue Handdruk
Die afgelope jare was die aflegging van personeel in Suid-Afrika aan die orde van die dag. In meer gevalle as nie, is verskeie belaglike redes vir die afleggings gegee en is talle sg. goue handrukke uitgegee. Ons weet dat die meeste van sulke goue handdrukke net die maatskappye, waar dit gebruik was, bevoordeel het en dat dit niks vir die personeellid beteken het nie. Baie van die goue handdrukke was suiwer om skewe politiese redes. Baie personeellede was ook nog veels te jonk en energiek om reeds na die weivelde van aftrede gestuur te word. Senior mense het soveel ervaring, kennis en wysheid, dat dit eintlik ongelooflik is dat instansies nie kan insien hoeveel skade hulle op die lang duur aan die samelewing doen, deur mense bloot net 'n goue handdruk te gee nie.
Vir die persoon wat die afgeskeepte pakket kry, is die gebeurtenis dikwels ook baie nadelig en sommiges ly daarna gedurig aan depressie en ander siektes.
Beste vriend of vriendin, is jy so 'n persoon wat 'n goue handdruk gekry het? Voel jy asof jy niks meer werd is vir die samelewing nie? Of alles oor en verby is en die lewe tot 'n doodloopstraat gekom het? Weet jy, die Here sien en weet van jou nood, seer en van die verwerping. Hy is nie te besig vir jou gebede nie. Sy oor is nie te doof om te hoor nie.
Hy kan jou help om nou iets nuuts, groots en wonderliks te doen met hierdie ontydigheid in jou lewe. Ek bid vandag dat die Here nuwe gedagtes, nuwe energie en vaste geloof in Hom weer van nuuts af in jou hart sal kom ontwaak en dat jy weer vars stuwing sal kry om jou idees en planne en lewe uit te leef tot Sy eer.
Daar is lande in die wêreld waar seniors, met hulle geweldige skatkamer van kennis en insig en wysheid, geëer en waardeer word. Dalk woon jy nie in so 'n omgewing nie. Dalk lyk moontlikhede vir nuwe projekte vir jou belaglik. Dalk voel jy uitgeput en oorlaai van al die gebeure. Onthou dan net vir Abraham en Sara. Dink ook bietjie aan mense soos Kaleb en Moses. Hulle was bejaardes, wat nog baie dinge moes takel en doen en voltooi voor hul dood.
By God kry jy meer as 'n goue handdruk. Hy help mense op uit hulle swakhede en gesukkel en ek nooi jou om tot eer van Sy naam voluit te leef.
"Waarom sê jy dan, o Jakob, en spreek jy, o Israel: My weg is vir die HERE verborge, en my reg gaan by my God verby? Weet jy dit nie? Of het jy dit nie gehoor nie? 'n Ewige God is die HERE, Skepper van die eindes van die aarde; Hy word nie moeg of mat nie; daar is geen deurgronding van sy verstand nie. Hy gee die vermoeide krag en vermenigvuldig sterkte vir die wat geen kragte het nie. Die jonges word moeg en mat, en die jongmanne struikel selfs; maar die wat op die HERE wag, kry nuwe krag; hulle vaar op met vleuels soos die arende; hulle hardloop en word nie moeg nie, hulle wandel en word nie mat nie."
"In the evening withhold not thy hand"
Die onderstaande aanhaling is vanaf die aand-oordenking (20 September) van C. H. Spurgeon.
“In the evening withhold not thy hand.” ...Ecclesiastes 11:6